**Trond Petter Kolset** (født 9. juni 1978 i Steinkjer i Nord-Trøndelag, død 17. april 2009 i Afghanistan) var en kaptein i den norske Hæren. Han tjenestegjorde i den norske ISAF-styrken i Afghanistan, hvor han var tilknyttet den norske Etterretningstjenesten. I sin tjeneste der hadde han lært seg det lokale språket Dari, og blir av hans bekjente beskrevet som en positiv gledesspreder, med engasjement for sin jobb, befolkningen og kulturen i Afghanistan. Han ble drept i et selvmordsangrep vest for Mazār-e Sharīf nord i Afghanistan 17. april 2009. De nøyaktige detaljene rundt hendelsesforløpet er fremdeles under etterforskning av afghansk politi.

Dødsfallet
----------

Kolset ble drept den 17. april 2009 mens han satt i en upansret Toyota Landcruiser rundt syv kilometer vest for Mazār-e Sharīf. En mann kjørte mot kolonnen i en bil og utløste en bombe. Den norske offiseren ble raskt fraktet ut av området med helikopter til det tyske feltsykehuset i Mazār-e Sharīf, men livet sto ikke til å redde. Han ble erklært død klokken 10:09 fredag morgen norsk tid. Kolset ble den fjerde norske soldaten drept i Afghanistan siden 2004.

Det norske forsvaret opplyste først at det var en veibombe som sprengte den upansrede bilen som den norske offiseren kjørte. Senere bekreftet både afghansk politi og Taliban at handlingen var utført av en selvmordsbomber. Abdul Raouf Taj, visepolitisjef i Balkh-området, uttalte at det var en selvmordsbomber som slo til mot kolonnen som offiseren kjørte i, og det tyske nyhetsbyrået DPA meldte at Taliban påtok seg skylden for angrepet. Ifølge Taliban-talsmann Zabiullah Mujahid var selvmordsbomberen den 18 år gamle Abdul Based og kom fra den sørafghanske byen Kandahar. Mujahid hevdet også at ti NATO-soldater ble drept i angrepet, og at tre stridsvogner ble ødelagt. Ifølge det norske forsvaret ble én person drept og en annen lettere skadet i angrepet.

Dagen etter ble det holdt en minnestund for Kolset i den norske leiren Camp Nidaros i Mazār-e Sharīf, hvor hans medsoldater gav ham en siste hilsen og skrev seg inn i en kondolanseprotokoll, som senere skulle overleveres til hans familie.

Den 21. april ga 1000 soldater honnør til Kolsets båre som ble fraktet langs hovedveien gjennom leiren Camp Marmal i Mazār-e Sharīf. Deretter tok flyet med kisten av fra flystripen i Camp Marmal. Klokken 16 ankom et svensk C-130 Hercules transportfly med båren på Gardermoen militære flystasjon, etterfulgt av en lukket seremoni med Kolsets familie, Forsvarets ledelse, Etterretningstjenesten og andre venner og kolleger.

Utmerkelser
-----------

Kolset mottok Forsvarets operasjonsmedalje i bånd for Afghanistan med markering for to tjenesteperioder, Heimevernets vernedyktighetsmedalje, NATO-medaljen for deltagelse i ISAF og Forsvarets medalje for falne i strid.

|  |  |  |  |  |
| --- | --- | --- | --- | --- |
| Utmerkelser

|  |  |  |  |
| --- | --- | --- | --- |
| Forsvarets operasjons-medalje Afghanistan Ⅱ | Heimevernets vernedyktighets-medalje | NATO-medaljen for ISAF | Forsvarets medalje for falne i strid |

 |

Se også
-------

* Krigen i Afghanistan (2001–2021)
* Nordmenn drept i tjeneste under krigen i Afghanistan (2001–2021)

Referanser
----------

1. ↑  Kia Cecilie Wigdahl (18.04.2009). «Snakket med familien om drapsrisikoen». TV 2 Nyhetene. Besøkt 26.04.2009.
2. ↑  Espen Schiager (17.04.2009). «Norsk offiser drept». Forsvaret. Arkivert fra originalen 21. april 2009. Besøkt 29.04.2009.
3. 1 2  Hans-Martin Thømt Ruud (18.04.2009). «Minnestund for Trond Petter i Afghanistan i dag». Dagbladet. Besøkt 20.04.2009.
4. ↑  «Norsk offiser drept i Afghanistan». TV 2 Nyhetene. 17.04.2009. Besøkt 17.04.2009.
5. ↑  «Erstattet kollega på perm – drept i dag». Aftenposten. 17.04.2009. Besøkt 17.04.2009.
6. ↑  «Trond Petter (30) ble drept». TV 2 Nyhetene. 17.04.2009. Besøkt 17.04.2009.
7. ↑  «- Stemningen i leiren er trykket». VG. 17.04.2009. Besøkt 17.04.2009.
8. ↑  «- Selvmordsbomber drepte norsk offiser». Aftenposten. 17.04.2009. Besøkt 17.04.2009.
9. ↑  «- 18-åring bak attentatet mot Kolset». VG. 26.04.2009. Besøkt 26.04.2009.
10. ↑  «- Det var en selvmordsbomber». TV 2 Nyhetene. 17.04.2009. Besøkt 17.04.2009.
11. ↑  Rune Thomas Ege og Ingrid Hvidsten (21.04.2009). «Her gir soldatene Trond Petter (30) en siste hilsen». VG. Besøkt 26.04.2009.
12. ↑  Kjell Persen (21.04.2009). «Trond Petter (30) til Norge». VG. Besøkt 26.04.2009.
13. ↑  Anja Tho Gunnersen (21.04.2009). «- Fraværet er tydelig og savnet stort». VG. Besøkt 26.04.2009.
14. ↑  VG, 30. april 2009, s. 22.
15. ↑  Kolset bisatt fra Ullern kirke, nrk.no, 04:30.